Fecko, Martin, poslanec NR SR (2014-06-27):
Ďakujem pekne. Pani predsedajúca, kolegyne, kolegovia, vážení hostia, dovoľte, aby som znovu už druhýkrát v poradí predložil návrh zákona spolu s kolegami, kolegom Hubom a kolegom Mičovským, týkajúci sa novely zákona o ochrane prírody a krajiny č. 543/2002 Z. z. Tento zákon o ochrane prírody, ako viete, bol v minulom roku novelizovaný a mnoho úprav, ktoré, myslím si, že boli v ňom dobre zakotvené, novela zákona z neho vypustila a samozrejme, že odborná verejnosť na to adekvátne reagovala. Reagovala podnetmi, ktoré prichádzali ako na náš výbor pre pôdohospodárstvo a životné prostredie, konkrétne bývalému predsedovi kolegovi Hubovi, tak aj mne, aj ďalším kolegom, a preto tento pozmeňujúci návrh. Dovoľte, aby som ho v krátkosti uviedol. Takže hlavným účelom predloženého návrhu zákona je zlepšiť postavenie hlavne stráže prírody Slovenskej republiky, zvýšiť jej autoritu v očiach verejnosti, zlepšiť využívanie jej potenciálu vo verejnom záujme, zabezpečiť jej dôstojné podmienky na vykonanie výnimočnej činnosti pri ochrane prírody a krajiny a prinavrátiť jej možnosť nosenia rovnošaty a presne zadefinovať jej postavenie, právomoci, kompetencie v tomto zákone. Ako som už spomínal, poslednou novelou zákona o ochrane prírody a krajiny, ktorá mala č. 506/2013, sa odobrala možnosť stráži prírody nosiť rovnošatu. Táto rovnošata bola hradená z verejných prostriedkov a momentálne máme za to, že ponížila sa týmto autorita týchto strážcov ochrany prírody. Možnože niektorí budete, niektorí nebudete so mnou súhlasiť, ja tvrdím, že vizuálny kontakt na človeka, ktorý má niečo chrániť a je nejakým spôsobom definovaný, a je definovaný dajme tomu aj tým oblečením, má už preventívny dosah. Keď uvidíte policajta, hoci iba jeho maketu, niekde na nejakom úseku, ktorý je nehodový, a z diaľky neviete označiť, či je to maketa, alebo či je to živý človek, okamžite máte výstražné hodiny a hovoríte, pozor, musím znížiť rýchlosť, musím ju prispôsobiť pravidlám cestnej premávky. A to by sme chceli, aby bolo aj v reálnom živote pri ochrane prírody a krajiny, ktorú, myslím, že na Slovensku máme ešte v dosť dobrom stave a mali by sme ju ochrániť. Preto aj tá rovnošata, ktorú znova zavádzame, aby bola u strážcov ochrany prírody zavedená a aby sme našli v rozpočte na ňu peniaze. Pretože myslím si, že iné výdavky sa týmto štátom hradia, nieto podľa mňa takáto vec, ako nenájsť niekoľko možno desiatok tisíc eur na rovnošaty pre týchto strážcov prírody. Ďalším dôvodom, prečo je predkladaný, sú aj dlhodobé požiadavky týchto strážcov ochrany prírody, členov stráže ochrany prírody, ktorí hovoria, že by dobré bolo zvýšiť aj okruh ich právomocí. Vlastne pokúšame sa odstrániť nejaké dlhodobé aplikačné problémy. Súčasne sa snažíme zaviesť nový typ stráže prírody, a to stráž prírody Slovenskej republiky, skratka SPSR, ktorú ďalej členíme na dobrovoľnú stráž a profesionálnu stráž prírody. Táto stráž prírody bude poriadkovou zložkou Štátnej ochrany prírody Slovenskej republiky, ktorá by tým, že bude začlenená do jedného odboru, a to do odboru stráže prírody Slovenskej republiky, mala pri ochrane prírody a krajiny významne pomáhať. Vyhneme sa tým aj súčasnému stavu, kedy stráž prírody tak, ako je zriaďovaná podľa znenia doterajšieho platného zákona, máme tu dobrovoľnú a profesionálnu stráž prírody, pričom jedni sú riadení Štátnou ochranou prírody a druhí sú riadení okresnými úradmi. Je to, dá sa povedať, podľa mňa disharmónia a ich činnosť v konkrétnom reálnom, pri výkone činnosti v teréne, je mnohokrát nekoordinovaná, a tým pádom aj neni dostatočne ten ich výkon v teréne viditeľný. Návrhom zákona napríklad ďalej rozširujeme kompetencie pri kontrole tých vozidiel pre túto stráž, u užívateľov, u ktorých je podozrenie z odchytu chránenej zveri, ako aj kompetencie napríklad pri kontrole divokých skládok, ktoré máme teraz v našej krajine neskutočne veľa. Podľa posledného odhadu je to 20-tisíc skládok – 20-tisíc skládok divokých –, a to ešte nehovorím o tých, ktoré možnože nespĺňajú to kritérium tej skládky, lebo aj tam musí byť určitý objem. Takže aj to je v náplni práce týchto strážcov prírody. Ďalej pri kontrole vypaľovania trávnych porastov. Aj tam rozširujeme ich právomoci, aby mohli zasiahnuť, aby nám nehoreli hrady, zámky a iné objekty. Možnože aj nášho, nie že možno, ale stopercentne nášho kultúrneho dedičstva. A, samozrejme, aby následne mohli ukladať pokuty za porušenie týchto zákazov, ktoré sú tam dané a ktoré v prvom rade oni majú kontrolovať. Lebo my v tejto krajine asi tak často nie sme, ale oni to majú v náplni práce, takže myslím si, že stráž prírody má tu svoje opodstatnenie a musíme si našu krajinu chrániť. Od prijatia tohto návrhu zákona neočakávame len zlepšenie postavenia strážcov prírody, odstránenie aplikačných problémov, ktoré zhoršujú výkon ich činnosti, ale aj predovšetkým zlepšenie celkovej ochrany prírody krajiny na území našej krásnej Slovenskej republiky. Predkladaný návrh zákona bude mať pozitívny vplyv na životné prostredie, nezakladá žiadne vplyvy na podnikateľské prostredie, nevyvoláva žiadne sociálne vplyvy a ani vplyvy na informatizáciu spoločnosti. Má však pozitívny vplyv na nich. Mierne negatívny bude mať na rozpočet, samozrejme, verejnej správy, ale myslím, že nebude to ruinujúci dopad. Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, ako aj medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie tiež v súlade. Takže, vážené pani kolegyne, páni kolegovia, chcel by som vás naprieč politickým spektrom požiadať o schválenie a súhlas s postúpením tohto zákona do druhého čítania, pretože v prvom čítaní tento problém nastoľujem, a nenastoľujem ho prvýkrát, nastoľujem ho už druhýkrát a budem ho nastoľovať stále, pretože vyplýva z reálneho života strážcov prírody pri ich reálnom výkone, a nie je to náš výplod, výplod poslancov Národnej rady, ale je to reálny výkon, ktorý pociťujú ako anomáliu, že nie sú docenení strážcovia prírody. Vážené kolegyne, kolegovia, ešte raz by som vás chcel požiadať naprieč politickým spektrom o podporu tohto zákona. Ďakujem veľmi pekne, že ste ma vypočuli.